To nordjyske kommuner er med helt i top, når det kommer til at få flygtningen og familiesammenførte til flygtninge i uddannelse i de såkaldte IGU-forløb. Et IGU-forløb er en uddannelse på to år som skal være med til at sikre arbejde og opkvalificering til flygtninge i Danmark, så de bliver klar til at indtræde på det danske arbejdsmarked på lige vilkår med danskere og andre udlændinge. Aalborg Kommune har siden sommeren 2016 igangsat 164 IGU-forløb mens den meget mindre Jammerbugt Kommune har igangsat 116 forløb. Det placerer de to kommuner som henholdsvis nummer et og tre på listen over kommuner, der bruger IGU-uddannelsen mest. - IGU-ordningen er en fantastisk mulighed for faglig og sproglig opkvalificering samtidigt med, at den ledige er i arbejde og derigennem oplæres på arbejdspladsen. Vi ser rigtig gode resultater af forløbene, som ofte fører til ordinær ansættelse eller videreuddannelse, udtaler centerchef Betina Trytek, Jobcenter Aalborg i en pressemeddelelse. Danskundervisning og arbejde En af de virksomheder, der lige nu har en IGU-elev ansat, er Skaarup Malerfirma i Vodskov. De har tidligere uddannet to IGU-elever og har lige nu ukrainske Hanna Prykhodko ansat. Hun taler ikke dansk, men har ukrainske kolleger, der hjælper med at overkomme sprogbarrieren - og så bruger hun to dage om ugen på at lære at mestre sproget. - Jeg er heldig, at de mennesker, jeg arbejder sammen med, har hjulpet og forstået mig. Og så har jeg brugt Google Oversæt, fortæller hun i pressemeddelelsen. Mads Foldager fra Skaarup Malerfirma er rigtig godt tilfreds med, at firmaet på en gang kan uddanne nytilkomne samt få arbejdskraft i et marked, hvor det er en udfordring. - Hvis man finder en, som kan løse opgaven, så handler det om ens tålmodighed til at få forklaret tingene. Når det så kører, så kører det. Der er investeret nogle timer i det, og det betaler sig nu, lyder det fra Mads Foldager. - Vi mangler arbejdskraft i Danmark, og når der nu kommer nogle hertil, så synes jeg godt, man kan hjælpe dem i gang med at arbejde. Her er IGU'en rigtig god, slutter han.

Opsummering:
Aalborg og Jammerbugt er helt i top i Danmark, når det kommer til at igangsætte de såkaldte IGU-forløb.